Document ID: /roh_data/filtered/fineweb-2-filterrobots_roh.jsonl.gz/51916

Il center da cumpetenza per fisioterapia in Engiadina Bassa suot il tet dal Center da sandà Engiadina Bassa (CSEB) spordscha seis servezzans a l’Ospidal Scuol e Clinica Curativa, i’l bogn d’aua minerala Bogn Engiadina Scuol ed illa chasa da chüra Chasa Puntota e vain coordinà in möd central e professiunal. Ellas/Els chattan in tuot noss lös ün vast spectrum da terapias ed üna gronda tscherna da specialists chi’s perfecziuneschan cuntinuadamaing. Il böt da la fisioterapia es d’elavurar cun Ellas/Els andamaints dals movimaints e funcziuns optimalas per tillas integrar i’l minchadi, illa professiun ed i’l sport. Quai succeda tant cun terapias activas sco eir passivas. Il team da la fisioterapia CSEB sustegna ed accumpogna ad Ellas/Els sün quista via cun ün trattamaint ed üna cussagliaziun chi’d es adattada individualmaing a Lur problematica. Lapro ans sta fich a cour da promouver la respunsabiltà persunala per ragiundscher ils böts formulats cumünaivelmaing.
Cun exercizis chi sun adattats individualmaing al paziaint vain amegldrada la movibiltà, sviluppà forza, cundiziun, coordinaziun ed equiliber cun la mera d’obtegner üna statura optimala.
La fisioterapia da sport as basa sün la medicina da sport, la scienza da trenamaint e la fisioterapia e cuntegna l’assistenza fisioterapeutica da sportists da tuot las classas da prestaziun sco eir quella da paziaints davo mals e feridas vi da l’apparat motoric.
Il böt da la terapia da trenamaint medicinala es da restabilir ed amegldrar las funcziuns muscularas sco forza, cundiziun, stabilità e coordinaziun. TTM regulara sustegna ils process da reabilitaziun ed amegldrescha funcziuns corporalas insufficiaintas.
Movimaints reuschischan ill’aua suvent plü liger co sün terra. Il motiv per quai es l’impulsiun da l’aua chi renda plü simpel d’exercitar ill’aua e schanaja quatras las lisüras. Las funcziuns fisicalas (impulsiun, resistenza, chod) vegnan applichadas consciaintamaing dal terapeut per fuormar ün program d’exercizis adattà al paziaint. La terapia da l’aua vain natüralmaing fatta i’l bogn d’aua minerala Bogn Engiadina. Ün evenimaint terapeutic extraordinari.
Il trattamaint in cas da naschentschas prematuras, da poppins, d’uffants pitschens, uffants e giuvenils cun problems specifics per uffants: applichadas vegnan in quist connex metodas da terapia correspundentas. Il trattamaint vain adattà al stadi da svilup sensomotoric da l’uffant.
La terapia manuala es üna fuorma da trattamaint chi’s lascha applichar in blers cas da disturbis dal movimaint acuts o cronics vi dal spinal ed otras lisüras, musclas e nervs.
Cun agüd da tecnicas miofascialas fastizia il terapeut disturbis da la funcziun da las musclas e fascias e tillas tratta. In quist connex applichescha el differentas tecnicas da schmachar e trar chi stimuleschan tanter oter la circulaziun dal sang i’l tessü e dessan avair uschè ün meglder effet sün la tensiun dal tessü.
Cun metter sü implasters kinesiotics, implasters myofascials o üsitats vegnan stabilisadas o influenzadas lisüras, musclas o eir lioms. Lur funcziun vain quatras sustgnüda o tensiuns vegnan normalisadas ed equilibradas.
Ils böts d’üna terapia punctuala trigger sun da schlockiar indüridas muscularas localas (puncts trigger) e d’amegldrar la circulaziun dal sang.
«Dry needling» cumplettescha efficaziamaing la terapia punctuala tigger. In quist connex vain fourà cun üna guoglia fina fich precis aint il punct tigger chi’d es respunsabel pels mals actuals. Cun quai vegnan schlockiadas las gramfchas, amegldrà la situaziun locala da la circulaziun dal sang e sbassadas las reacziuns d’inflammaziun localas.
Il böt da quist concept da trattamaint integrativ manual es da trattar disturbis da la funcziun da l’apparat motoric cun agüd dal sistem d’organs e da manar inavo il corp darcheu in seis equiliber.
Terapia da respirar reflex (TRR): Il böt principal es quel da sustegner e stimular cun diversas manipulaziuns il torax, il diafragma, la musculatura da respirar auxiliara e’l sistem da la nerva correspundent in lur funcziun. Quai pissera uschè per üna respiraziun resp. expiraziun da reflex. Spirotiger®: Il Spirotiger® es ün urdegn d’exercizi mobil chi rinforza la musculatura da respiraziun e dal corp cun til dovrar regularmaing, augmainta il volumen da respirar ed amegldrescha il barat da gas dals pulmuns. L’urdegn es adattà tant per paziaints in connex cun üna terapia da respirar sco eir per sportists per intents d’ün trenamaint cardiovascular.
Es üna fuorma da massascha chi promouva la drenascha limfatica per redüer uschè ufladüras. Quist po gnir sustgnü cun bandaschas da cumpressiun.
Cun üna tecnica speciala vegnan terapadas las nattisaziuns diagnostichadas.
In cas da malatias dal sistem da nervas central e perifer (paralisa d’üna vart dal corp, trauma da la chavazza e dal tscharvè, sclerosa multipla e malatia da Parkinson) vain applichà il concept Bobath, la Facilitaziun Proprioceptiva e la tecnica-E tenor Hanke.
Il fuond dal batschigl sustegna ils organs interns sco la vaschia, il bögl e la madra. Scha la musculatura dal fuond dal batschigl vain disturbada in sia funcziun, saja quai pervi d’üna deblezza o massa gronda tensiun da las musclas, po quella gnir influenzada in möd positiv cun ün trenamaint intenziunà.
Üna metoda scientifica, cun la quala i’s ragiundscha svess üna detensiun profuonda.
Ultrasun terapeutic cumpiglia l’applicaziun d’uondas acusticas cun üna frequenza da vibraziun sur la frequenza d’udida. L’ultrasun effettuescha üna circulaziun dal sang rinforzada, ün metabolissem cellular amegldrà sco eir üna reducziun da las dolurs.
Cun l’electroterapia vain lavurà cun differents curraints energetics. Tuot tenor la fuorma da curraint (frequenza, amplituda, spectrum d’impuls etc.) po gnir effettuà ün surleivg da dolurs, üna promoziun da la circulaziun dal sang, üna detensiun o ün rinforzamaint da la musculatura, ün augmaint dal metabolissem o üna resorpziun da l’edem.
La reabilitaziun ambulanta dal cour es ün program da trenamaint miss insembel specialmaing ed accumpagnà intensivamaing per paziaintas e paziaints dal cour.
Elke Cloet
manadra fisioterapia
fisioterapeuta dipl.
spec. fisioterapia da sport
Othmar Fries
manader Wellness, viceschef terapia
fisioterapeut dipl.
Marianne Koppenberg
fisioterapeuta dipl.
Renate Mietrup
fisioterapeuta dipl.
Ingrid Oberhofer
fisioterapeuta dipl.
Miriam Patscheider
fisioterapeuta dipl.
Lea Plangger
fisioterapeuta dipl.
Markus Rössler
fisioterapeut dipl.
Cas d'urgenza 144
Ella/El po ragiundscher da di e da not il servezzan medicinic d’urgenza suot ils nomers seguaints:
Ella/El po ragiundscher suot il nomer 081 861 10 00 da di e da not la staziun d’urgenza da l’ospidal.
Il prossem lö cun defibrillatur (AED) in Engiadina Bassa chatta Ella/El sün nossa survista.